钦定古今图书集成/理学汇编/文学典/第241卷 > 《中春麟德殿会百寮观新乐诗一章章十六句》
## 钦定古今图书集成/理学汇编/文学典/第241卷 > 《中春麟德殿会百寮观新乐诗一章章十六句》

〈有序〉　　　　　　　　　唐·德宗

贞元十四年二月戊午，上制《中春麟德殿会百寮观新乐诗》，令太子书示百官。序曰：“朕以中春之首，纪为令节，听政之暇，韵于歌诗，象中和之舞，聊复成篇。” 其诗八韵，中书门下谢赐诗，请颁示天下，编入乐府。

芳岁肇佳节，物华当仲春。乾坤既昭泰，烟景含氤氲。
德浅荷元贶，乐成思治人。前庭列钟鼓，广殿延群臣。
八卦随舞意，五音转曲新。顾非《咸池》奏，庶协南风薰。
式宴礼所重，浃欢情必均。同和谅在兹，万国希可亲。